Авто OFFNEWS | ПОСЛЕДНА ПРОМЯНА 08 юли 2017 в 17:1919700
Валтери Ботас (Mercedes) ще стартира от първа позиция в неделното състезание за Голямата награда на Австрия във Формула 1. Финландецът нанесе удара си в средата на третата част от квалификацията, а грешки на някои от другите фаворити в последните минути му позволиха да запази първото си място. До Ботас на първа редица ще застане Себастиян Фетел (Ferrari), който ще стартира в състезанието като лидер в шампионата с 14 точки повече от Люис Хамилтън (Mercedes).
Именно британецът даде третото най-добро време, което не успя да подобри в последната обиколка заради допусната грешка. Хамилтън обаче ще стартира от осмата позиция, защото получи наказание от 5 места заради смяна на скоростната му кутия, преди тя да е регистрирала шест старта в шампионата.
Така на втора редица ще застанат Кими Райконен (Ferrari) и Даниел Рикардо (Red Bull), а зад тях ще се нареди динамитният дует Макс Верстапен (Red Bull) и Ромен Грожан (Haas). Четвърта редица остана за Серхио Перес (Force India) и Хамилтън, като британецът ще е единствения със супермеки гуми на старта, докато всички останали ще стартират с най-меката смес.
Пета редица ще оформят вторият пилот на Force India Естебан Окон и Карлос Сайнц (Toro Rosso). Фернандо Алонсо изгуби мястото си в първата десятка в самия край на втората фаза на квалификацията и ще стартира от шеста редица, заедно със съотборника си в McLaren Щофел Вандорн.
Пълно фиаско претърпя отбора на Williams, като и двата автомобила не успяха да преодолеят първата част на пресявката и Фелипе Маса и Ланс Строл ще трябва да потеглят от предпоследна редица. Зад тях останаха пилотите на Sauber Кевин Ериксон и Паскал Верлейн.